Meddelelse i henhold til artikel 19, stk. 3, i Rådets forordning nr. 17(1) vedrørende sag COMP/E-3/38.139 - DTC "Supplier of choice"

(2002/C 273/02)

(EØS-relevant tekst)

1. INDLEDNING

1. Den 3. maj 2001 modtog Europa-Kommissionen en anmodning fra Diamond Trading Company (herefter benævnt "DTC") om negativattest, subsidiært fritagelse efter EF-traktatens artikel 81, stk. 3, med hensyn til et sæt standardaftaler mellem DTC og dets kunder, de såkaldte "sightholders". Denne anmeldelse angår "Supplier of choice"-initiativet vedrørende DTC's levering af rådiamanter til sine kunder.

2. Den 25. juli 2001 indledte Europa-Kommissionen proceduren mod DTC og sendte denne virksomhed en klagepunktsmeddelelse angående Supplier of choice-arrangementerne.

3. Den 8. oktober 2001 svarede DTC på Kommissionens klagepunkter og begyndte at undersøge mulighederne for at imødekomme disse klagepunkter med henblik på at nå frem til en løsning.

2. PARTERNE

4. DTC - tidligere kendt som Central Selling Organisation ("CSO") - er den markedsførende del af De Beers-koncernen ("De Beers"). De Beers har omfattende interesser i aktiviteter over hele verden, hovedsagelig i relation til efterforskning, brydning, udvinding, vurdering og markedsføring af diamanter.

5. DTC's kunder er diamantforhandlere, som går under betegnelsen "sightholders", et udtryk der skyldes det forhold, at DTC sælger sine rådiamanter i forbindelse med regelmæssige salgsarrangementer, de såkaldte "sights"(2). I øjeblikket er der ca. 120 sightholders på verdensplan med aktiviteter i de vigtigste diamantslibningscentre. Sightholders er normalt forhandlere eller fabrikanter (eller begge dele). Forhandlerne køber et udvalg af rådiamanter og videresælger dem til deres kunder. Fabrikanterne sliber og polerer rådiamanter enten på deres egne fabrikker eller gennem udlicitering af arbejdet.

3. DIAMANTMARKEDET

6. Diamanten er det hårdeste stof, der forekommer i naturlig form. Den brydes i miner, i havbunden eller i alluvialaflejringer og distribueres i ubearbejdet form af rådiamantproducenter. Der skelnes klart mellem "industridiamanter" af en ringere kvalitet, som anvendes i fremstillingsprocesser (f.eks. boreudstyr) og "ædelstensdiamanter", som anvendes ved smykkefremstilling. Denne sag vedrører kun ædelstensdiamanter. Rådiamantproducenter, der udvinder rådiamanter i miner, såsom De Beers, er normalt store industrikoncerner, der også ofte beskæftiger sig med udvinding af andre mineralressourcer.

7. Rådiamanter sorteres efter vægt (beregnet i karat), farve, klarhed og den potentielle polerede slibning med henblik på salg. De sælges enten til forhandlere eller producenter. Alle trin i fremstillingsprocessen (slibning, kløvning, polering) kan udføres af forskellige eller den samme operatør. Når først diamanterne er poleret, kan de igen passere gennem forhandlerne, som derefter forsyner grossister eller detailhandlere, som efterfølgende fremstiller smykkerne. DTC sælger kun rådiamanter, og de anmeldte aftaler angår kun rådiamanter solgt af DTC.

8. Fremstilling af og handel med rådiamanter er koncentreret i fem store diamantcentre: New York, Antwerpen, Johannesburg, Tel Aviv og Mumbai. Disse centres betydning i produktionen er omvendt proportional med de respektive arbejdsomkostninger. Over 90 % af rådiamanterne fremstilles i Indien, og kun meget få diamanter af høj kvalitet i New York. Kina er for nylig begyndt at fremstille diamanter i større omfang. Antwerpen har i de seneste år fået særlig stor betydning som handelscenter og mindre som fremstillingscenter. Med hensyn til salget af diamantsmykker tegner USA sig værdimæssigt for ca. 50 % af verdensmarkedet.

4. DE BEERS' STILLING PÅ DIAMANTMARKEDET

9. I en stor del af det 20. århundrede har De Beers kontrolleret over 80 % af leverancerne af rådiamanter på verdensplan. Foruden De Beers' egne miner i Sydafrika kontrollerer det også store diamantressourcer i Botswana, Namibia og Tanzania, hvor det har indgået joint venture-aftaler med de lokale regeringer. Igennem årene har De Beers endvidere indgået salgsaftaler med sine vigtigste konkurrenter med henblik på at sikre distributionen af hele eller en del af deres produktion på verdensmarkedet gennem sin egen salgs- og markedsføringsafdeling, Central Selling Organisation (CSO), nu omdøbt til DTC.

10. I øjeblikket kontrollerer De Beers omkring 60 % af rådiamantleverancerne på verdensplan, og den resterende del af markedet er meget opsplittet. De rådiamanter, der sælges af DTC, stammer stadig fra De Beers' egne miner, fra dets joint venture-miner og fra dets køb hos konkurrenter.

11. DTC fordeler sine rådiamantleverancer blandt et udvalgt antal sightholders. Sightholders har ret til at indsende ansøgninger gennem deres mæglere om køb af rådiamanter på de 10 årlige sights, der afholdes af DTC.

12. Efter at diamanterne er blevet sorteret i mange forskellige kategorier(3), blandes de i et "sortiment" og opdeles i specifikke varegrupper, såkaldte "boxes". De Beers planlægger den årlige tildeling af boxes til sightholders og tildeler sightholders boxes ved hver sight i forhold til de ansøgninger, det har modtaget. Sightholders ansøger om boxes med angivelse af den værdi, de har behov for pr. kategori, og underrettes kort før hver sight om, hvor meget De Beers har til hensigt at tildele dem, således at de kan træffe finansielle foranstaltninger i forbindelse hermed. Varerne betales kontant, før de forlader De Beers.

13. De Beers arbejder også på de næste trin efter rådiamantdistributionen gennem sine datterselskaber, Diamdels og Polished Division. Diamdels er beliggende i de fleste diamantcentre(4) og fokuserer på salg til det sekundære marked (et niveau ned i forhold til sightholders). Deres anden hovedfunktion er at give De Beers feedback fra markedet om nye sortimenter og om, hvordan DTC-boxes "klarer sig" på markedet. Polished Division(5) er en række af De Beers' datterselskaber, som beskæftiger sig med polering af diamanter. De Beers' Polished Division køber også rådiamanter af DTC og sælger polerede diamanter til grossister og smykkeproducenter.

14. Foruden de detaljerede oplysninger, som De Beers indsamler gennem sine sightholders og deres mæglere, modtager virksomheden således også feedback fra sine datterselskaber over hele verden om markederne for både rå og polerede diamanter. De Beers gennemfører også regelmæssige undersøgelser af forbrugernes smag og efterspørgsel på markedet for diamantsmykker, hvilket fuldstændiggør det net af informationskilder, som denne virksomhed har adgang til.

5. DE ANMELDTE AFTALER

5.1. De anmeldte aftalers formål og struktur

15. De Beers bekendtgjorde sit Supplier of choice-initiativ i juli 2000 til alle sine eksisterende sightholders med henblik på implementering senest i juli 2001. Ved udgangen af 2000 havde de eksisterende sightholders og sightholderkandidaterne allerede fået tilsendt den dokumentation, der ligger til grund for gennemførelsen af Supplier of choice-initiativet. Dets gennemførelse blev udsat, mens Europa-Kommissionen undersøger sagen.

16. Formålet med de anmeldte aftaler er at øge forbrugernes efterspørgsel efter diamantsmykker. Ifølge De Beers skulle et af målene med Supplier of choice derfor være at udvikle DTC's forretningsrelationer med sightholders på en måde, som fremmer den langsigtede vækst i detailleddet gennem skabelse af et miljø med mange mærker og kortere distributionskanaler. Med henblik herpå ønsker DTC gennem de anmeldte aftaler at begrænse antallet af udvalgte sightholders og tilskynde dem til at samarbejde med partnere på de efterfølgende trin for at effektivisere distributionen af diamanter og fremme investeringer i mærkevaresalg i detailleddet.

17. De kontraktlige rammer, der er fastlagt af De Beers, og som udgøres af de anmeldte aftaler, er et kompleks sæt af dokumenter, som skal tjene til at udvælge de diamantforhandlere, der bedst egner sig til Supplier of choice-strategien, og til at formalisere De Beers' salgspolitik over for dem. Disse dokumenter indeholder de grundlæggende betingelser for, hvordan DTC vil udvælge sightholders og levere diamanter til dem.

18. De anmeldte aftaler er følgende: "Sightholder Profile" er et spørgeskema, der udsendes til såvel eksisterende De Beers sightholders som kandidater med spørgsmål om aspekter af deres aktiviteter med henblik på deltagelse i udvælgelsesprocessen. "Sightholder Criteria and other Considerations" indeholder foruddefinerede kriterier med henblik på gennemførelse af udvælgelsesprocessen. De data, der indsamles hos sightholderkandidaterne, vurderes efterfølgende af en computermodel, "Evaluation and Allocation Model", på grundlag af sightholderkriterierne. Når de mest egnede kandidater er udvalgt til at blive sightholders hos De Beers, tildeles de diamanter på grundlag af resultaterne af "Evaluation and Allocation Model" og deres faktiske behov for rådiamanter på en sight. Betingelserne for det kommercielle forhold mellem De Beers og de udvalgte sightholders er angivet i "Policy Statement". Der er desuden "Conditions of Sale", som er inkorporeret i enhver kontrakt, og udvalgte sightholders skal også til enhver tid overholde en adfærdskodeks, der er anført i "Best Practice Principles".

Nærmere oplysninger om disse dokumenter er anført nedenfor.

5.2. Sightholder Profile (sightholder-profil)

19. Dette dokument er et spørgeskema, som udsendes til kandidater med anmodning om informationer til "Evaluation and Allocation Model" på grundlag af hvilken kandidaterne vil blive udvalgt og vurderet. De ønskede informationer er beregnet til at bedømme alle kandidater (herunder i relation til hinanden) i forhold til de forudfastlagte "Sightholder Criteria and other Considerations" og vedrører derfor detaljerede aspekter af deres aktiviteter.

20. Blandt de spørgsmål der oprindeligt figurerede i "Sightholder Profile" kan nævnes: køb af rå og polerede diamanter angivet i karat og værdi, salg af rå og polerede diamanter samt diamantsmykker angivet i karat og værdi, kapitaludgifter, aktiver og investeringer, detaljerede lageroplysninger pr. varekategori, gæld, kreditfaciliteter, detaljerede oplysninger om gæld og tilgodehavender pr. produkttype, cash flow, detaljerede oplysninger om markedsstilling i relation til bestemte produkter, geografisk opdeling af salget, detaljerede oplysninger om salgsplaner, distributionsmønstre, kundetyper, salgshyppighed for særlige produkter, marketingsudgifter, detaljerede oplysninger om arten af og udgifterne til reklameinitiativer samt detaljerede oplysninger om egne fabrikker eller underkontrahenter og om tilhørende teknisk kunnen.

5.3. Sightholder Criteria and other Considerations (sightholder-kriterier og andre faktorer)

21. Der er otte kriterier, som DTC skal anvende, når det afgør, om kandidaterne er egnede til at ansøge om diamantboxes. Hvert af dem tegner sig for en procentdel af den samlede score, som hver kandidat opnår. Disse kriterier er "finansiel situation og pålidelighed", "stærk markedsstilling i relation til særlige diamanter", "distributionsmuligheder", "markedsføringsmuligheder", "tekniske og fremstillingsmæssige muligheder", "generelt virksomhedsomdømme", "overholdelse af principperne om best practice" (se punkt 5.5), "ingen handel med ikke-naturlige diamanter/fuldstændige oplysninger om bearbejdninger". De sidste tre kriterier bedømmes ud fra princippet godkendt/ikke godkendt. De øvrige kriterier opdeles yderligere. Kandidaterne bedømmes i forhold til disse, og der udarbejdes derefter en generel vurdering på grundlag af de individuelle bedømmelser.

22. Sightholders vil derfor opnå en vurdering på grundlag af deres resultater i forhold til hinanden i henhold til kriterierne. Foruden at blive anvendt ved den overordnede udvælgelse af sightholders, vil resultatet af vurderingsprocessen også blive anvendt ved tildelingen af rådiamanter under sights, hvor de bedste sightholders f.eks. får førsteret i forbindelse med stærkt efterspurgte varer.

23. De Beers har ligeledes defineret en række faktorer, der skal tages hensyn til, når det skal vurderes, om sightholders er egnede, og når tildelingen af sten til dem skal afgøres. Det drejer sig om følgende faktorer:

a) muligheden for leverancer, især af de typer, ansøgeren ønsker

b) effektiv administration af systemet for distribution af rådiamanter, herunder sight-systemets funktion og alle støtteaktiviteter eller relaterede aktiviteter

c) de politiske, juridiske og økonomiske krav i visse diamantproducerende lande

d) behovet for at sprede DTC's kommercielle risiko mellem slibningscentre.

5.4. Policy Statement (politikerklæringen)

24. Dette dokument indeholder de generelle principper i de nye arrangementer og udgør de kontraktvilkår, der gælder mellem DTC og sightholders, idet udnævnelse til sightholder ikke i sig selv forpligter DTC til at tilbyde sightholders boxes. Det fastsættes i Policy Statement, at DTC med forbehold af de gældende markedsvilkår vil bestræbe sig mest muligt på at imødekomme ansøgninger om boxes, idet der tages hensyn til følgende: a) andre sightholders' behov, b) det niveau, der blev opnået i forbindelse med opfyldelse af sightholderkriterierne i forhold til det, der blev opnået af andre sightholders, c) de faktorer, der tages i betragtning i forbindelse med sightholders, og d) den relative betydning af de forskellige geografiske sektorer og produktsektorer samt sightholders' stilling i disse sektorer. DTC kan afvise at sælge boxes, hvis en sightholder ikke opfylder Policy Statement eller de andre dokumenter, der udgør Supplier of choice-arrangementerne.

25. Policy Statement indeholder også yderligere oplysninger om egnethedskriterierne for sightholders, tildeling af boxes, priser, udsendelse af informationer, markedsføring og yderligere støtte og uddannelse for sightholders.

26. Det beskrives især i Policy Statement, hvordan De Beers har ret til at ændre boxes' karakteristika eller revidere priserne. De forpligtelser, der gælder for sightholders, angår indberetning af oplysninger om overholdelse af kriterierne, markedsføringsaktiviteterne, De Beers' adgang til lokaler med henblik på at foretage kontrol, overholdelse af strenge intellektuelle ejendomsrettigheder i relation til De Beers og DTC.

27. Enhver strid, der opstår som følge af de arrangementer, der er beskrevet i Policy Statement, kan henvises til DTC's ledende repræsentanter og den pågældende sightholder med henblik på løsning i overensstemmelse med sådanne procedurer, som de ledende repræsentanter måtte aftale. Findes der ikke en løsning inden 25 dage, vil striden blive afgjort ved voldgift i London, i overensstemmelse med bestemmelserne for London Court of International Arbitration ("LCIA").

5.5. DTC Diamond Best Practice Principles (DTC's principper for bedste praksis for handel med diamanter)

28. "DTC Diamond Best Practice Principles" er en adfærdskodeks, som skal sikre, at forbrugere, der køber diamantsmykker, kan have tillid til diamantindustriens professionelle og etiske normer og tekniske færdigheder. Disse principper anfører forskellige former for uacceptabel praksis, såsom køb eller handel med diamanter fra områder, hvor dette eventuelt vil kunne føre til eller støtte konflikter og menneskelig lidelse; anvendelse af børnearbejde; anvendelse af metoder, der bevidst eller hensynsløst truer eller skader enkeltpersoners sundhed eller velfærd; kunstig bearbejdning af diamanter. Sightholders skal til enhver tid overholde disse principper for at kunne komme i betragtning i forbindelse med Supplier of choice-arrangementet.

6. KLAGEPUNKTSMEDDELELSEN

29. Den 25. juli 2001 vedtog Kommissionen en klagepunktsmeddelelse rettet til DTC om Supplier of choice-aftalerne som anmeldt. Kommissionens klagepunkter i dette dokument angår både artikel 81 og artikel 82 i traktaten.

30. Kommissionens vigtigste indvendinger gik kort fortalt ud på, at gennemførelsen af Supplier of choice-initiativet ville give De Beers mulighed for at begrænse sine kunders/distributørers kommercielle adfærd. Disse restriktioner ville være en følge af den måde, udvælgelseskriterierne anvendes på, mængden af detaljerede fortrolige oplysninger, der ønskes fra sightholderkandidater, og de kontraktforpligtelser, der kræves af dem, når først de er udvalgt. Eftersom disse forpligtelser ville blive pålagt af en dominerende virksomhed, ville gennemførelsen af Supplier of choice-initiativet også udgøre misbrug af en dominerende stilling.

31. De Beers besvarede klagepunktsmeddelelsen den 8. oktober 2001. Virksomheden hævdede, at Supplier of choice-aftalerne havde den normale økonomiske og juridiske karakter af vertikale begrænsninger, der normalt anses for gunstige og sjældent bestrides i henhold til konkurrenceretten - selv når leverandøren besidder markedsstyrke. I den sammenhæng anførte De Beers, at Supplier of choice-arrangementerne var forenelige med fællesskabsretten. Samtidig anførte De Beers, at det var villigt til at undersøge eventuelle ændringer i Supplier of choice-initiativet, som kunne tage hensyn til Kommissionens indvendinger, samtidig med at de generelle træk ved arrangementerne blev bibeholdt.

32. De Beers fremsatte flere forslag om ændring af anmeldelsen og Supplier of choice-dokumentationen. Der er redegjort nærmere for de endelige forslag nedenfor.

7. DEN ANMELDTE AFTALE SOM ÆNDRET

7.1. Ombudsmand og procedurer for løsning af tvister

33. Indførelsen af en tredjepart, en ombudsmand, blev anset for at være den bedste måde til at indføre en kontrolforanstaltning i systemet for udvælgelse af sightholders og tildeling af diamanter til dem. Ombudsmandens kommissorium er ret detaljeret og giver mulighed for et omfattende system for løsning af uoverensstemmelser. Ombudsmandens kompetenceområde vil omfatte muligheden for at afgøre, om DTC ikke har fulgt procedurerne korrekt i henhold til Supplier of choice-dokumentationen (ved at ignorere relevante spørgsmål eller tage hensyn til irrelevante spørgsmål eller anvende bestemmelserne forkert): 1) i forbindelse med beslutninger om udvælgelse eller ikke-udvælgelse af sightholders, 2) i relation til DTC's beslutninger om leverancer, som det planlægger at foretage til sightholders over en seksmåneders periode. I begge tilfælde vil ombudsmanden henstille, at DTC genovervejer den relevante beslutning, hvis DTC ikke har fulgt procedurerne korrekt.

34. Udpegningen af ombudsmanden er betinget af Kommissionens godkendelse. Det forudses, at der udpeges en ledende personlighed (f.eks. en pensioneret dommer eller en tidligere partner i et advokatfirma) til denne funktion, som vil få administrativ støtte fra et revisionsfirma. De Beers giver ombudsmanden adgang til alle interne dokumenter og informationer, der anvendes i Evaluation and Allocation Model (evaluerings- og tildelingsmodellen) for at bistå ombudsmanden under udførelsen af hans opgaver.

35. Klager over udvælgelsen eller vurderingen af sightholders kan rettes til ombudsmanden. Denne udsteder henstillinger, som er endelige(6) og bindende for parterne, når det er konstateret, at procedurerne ikke er blevet fulgt på korrekt måde. Der er fastlagt nøjagtige rammer og proceduremæssige skridt for ombudsmandens opgaver. De Beers skal betale et forskudshonorar for ansættelse og indledende uddannelse af ombudsmanden. Hvad angår uoverensstemmelser/klager, vil den tabende part få pålagt den vindende parts direkte omkostninger samt ombudsmandens ekstraomkostninger.

36. Der er indbygget flere garantier i systemet for at sikre, at ombudsmandens henstillinger fremsættes i god tid og således, at de ikke er til ulempe for sightholders, som føler, at de er blevet uretfærdigt behandlet.

37. DTC og kandidaten har ret til at henvise de omstridte spørgsmål til London Court of International Arbitration eller til at gå rettens vej, såfremt de ikke er tilfredse med ombudsmandens afgørelse(7). Muligheden for at gå til ombudsmanden for at få afgjort uoverensstemmelser er derfor en metode til at løse uoverensstemmelser foruden den voldgiftsmulighed, der er indeholdt i Policy Statement og i Conditions of Sale (jf. punkt 7.4 og 7.5).

7.2. Revideret Sightholder Profile

38. Den oprindelige Sightholder Profile er blevet væsentligt reduceret fra 60 til 21 spørgsmål. Nogle af de resterende spørgsmål er blevet omformuleret, så de er mindre påtrængende. Der er indføjet særlige fortrolighedsmeddelelser, således at de sightholders, der udfylder spørgeskemaet, er klar over, at forretningshemmeligheder vil blive behandlet som sådanne, og at der ikke kræves flere detaljer end nødvendigt.

39. Svarene i forbindelse med Sightholder Profile vil stadig give De Beers oplysninger, så det kan anvende Evaluation and Allocation Model som oprindeligt planlagt med henblik på udvælgelse af sightholders. Denne model måtte også ændres væsentligt med henblik på at tilpasse den til den reducerede mængde informationer om hver sightholderkandidat.

7.3. Reviderede Sightholder Criteria and other Considerations

40. Kriterierne er blevet ændret en del i overensstemmelse med det reducerede antal spørgsmål i Sightholder Profile. Hvad angår kriterierne vedrørende overensstemmelse med "Best Practice Principles" og de ikke-naturligt/kunstigt bearbejdede diamanter, vil sightholders nu være i stand til at købe eller sælge kunstigt bearbejdede/syntetiske diamanter, så længe de giver oplysning om det.

41. Hvad angår Sightholder Considerations, har De Beers tydeliggjort anvendelsen af Sightholder Considerations, som derfor ikke kan anvendes bredt. Navnlig faktoren "effektiv administration af systemet" er blevet ændret og yderligere forklaret med hensyn til mindsteværdien for rådiamanter, som hver box skal indeholde for at garantere et ensartet sortiment fra sight til sight. Ombudsmanden vil desuden have mulighed for at afgøre, om DTC har anvendt Sightholder Considerations korrekt.

7.4. Revideret Policy Statement

42. Sightholders vil blive udpeget for en periode på 24 kalendermåneder, med seks måneders opsigelsesfrist i stedet for de oprindeligt planlagte tre måneder.

43. Hvad angår leveringsbetingelserne, skal sightholders angive deres indkøbsbehov hver sjette måned, og De Beers skal derefter meddele, hvad det har til hensigt at tilbyde i de samme seks måneder. Dette reducerer usikkerheden for sightholders med hensyn til de leverancer, der er beregnet til dem, hvilket tidligere først var kendt fra sight til sight. Der er også større fleksibilitet i den nye udgave af dokumentet, for så vidt angår den type varer, sightholders kan anmode om. Der er indført en ny mekanisme for at præcisere, at sightholders nu kan anmode om boxes, som de ikke førhen har fået tildelt. Desuden vil DTC efter anmodning, og hvis det er muligt, tilbyde ikke-standardboxes til salg til sightholders, der anmoder om det.

44. Hvad angår adgang til lokalerne, forholder det sig nu således, at mens sightholders tidligere skulle give De Beers adgang til lokalerne for at kontrollere overholdelsen af Policy Statement, er det nu en uafhængig tredjepart, der får adgang til lokalerne og foretager kontrollen på De Beers' vegne.

45. Hvad angår markedsføring, er sightholders ikke længere forpligtet til at holde DTC underrettet om deres specifikke markedsførings- eller salgsinitiativer, men skal kun gøre dette, når de anmoder DTC om støtte til markedsføring.

46. De Beers accepterede at fjerne en klausul, ifølge hvilken sightholders skulle give afkald på krav mod De Beers vedrørende perioden før undertegnelsen af de nye Supplier of choice-arrangementer.

47. Foruden voldgift er der mulighed for proces som en yderligere måde til løsning af tvister(8).

7.5. Reviderede Conditions of Sale (salgsbetingelser)

48. Det specificeres nu i salgsbetingelserne, at kun boxes, der ansøges om, vil blive udbudt til salg til sightholders, og at de får mulighed for at købe alle boxes, nogle få eller slet ingen. Endvidere kan en vis procentdel af de tilbudte boxes afvises af sightholders efter inspektion af varerne.

49. Foruden voldgift er der mulighed for proces som en yderligere måde til løsning af tvister(9).

7.6. Andre virksomheder

50. De Beers foreslog en række overgangsperioder for overførsel af salgs- og markedsføringspersonale samt firewalls med hensyn til udveksling af følsomme kundeoplysninger mellem sine datterselskaber (Diamdels og Polished Division) og DTC og mellem datterselskaberne indbyrdes. Disse overgangsperioder og fortrolighedsarrangementer skal indføres for at reducere risikoen for, at disse oplysninger, navnlig hos DTC, deles mellem disse virksomheder.

51. De Beers sørger for, at der indføres hensigtsmæssige ansættelsesvilkår for personalet med henblik på at sikre fortroligheden af alle oplysninger, der vedrører sightholders (og potentielle sightholders) og deres kunder.

8. KOMMISSIONENS HENSIGT

52. På grundlag af ovenstående har Kommissionen til hensigt at indtage en positiv holdning til de anmeldte aftaler som ændret. Inden da opfordrer den imidlertid alle interesserede parter til at fremsætte eventuelle bemærkninger inden en måned efter offentliggørelsen af denne meddelelse.

53. I forbindelse hermed opfordres alle interesserede parter også til at sende Europa-Kommissionen en ikke-fortrolig version af deres bemærkninger, hvori forretningshemmeligheder og fortrolige passager er fjernet og om muligt erstattet af et ikke-fortroligt resumé eller en angivelse af enten "forretningshemmeligheder" eller "fortroligt".

54. Interesserede parter bedes sende deres bemærkninger med angivelse af sag COMP/E-3/38.139 - DTC "Supplier of choice" til følgende adresse: Europa-Kommissionen Generaldirektoratet for Konkurrence

Kontor E-3

B - 1049 Bruxelles Fax (32-2) 295 01 28.

(1) EFT 13 af 21.2.1962, s. 204/62.

(2) Ved den lejlighed tager sightholders til De Beers' kontor i London, hvor partier af diamanter kan "ses" og inspiceres fysisk.

(3) De Beers benytter 16000, hver svarende til et prisniveau.

(4) Antwerpen, Israel, Indien, Hongkong og Sydafrika.

(5) Polished Division har salgskontorer i London, Antwerpen, Israel, Hongkong og Rusland.

(6) Undtagen hvis sagen henvises til voldgift eller proces.

(7) Proces er kun mulig på den betingelse, at parterne anmoder retten om en kendelse om, at der ikke må henvises til forretningshemmeligheder under offentlige retsmøder eller i en efterfølgende dom eller kendelse.

(8) På samme betingelser som beskrevet i fodnote 7.

(9) På samme betingelser som beskrevet i fodnote 7.